《赠李方伯师孟》
明代·王世贞

余昔游太原，赖君佐提刑。有酒不孤赏，所吐皆兰馨。

北风吹晋祠，冰作涕泪零。及余吴兴政，旧刃发新硎。

平阳许画一，临淮实精灵。起家再游楚，值君方锦停。

谬脂岭右辖，是君所遗軿。官自雪鸿迹，人如大海萍。

吴越代两政，晋楚若一廷。生平易解官，各若秋梦醒。

更有大奇事，我谈君试听。太湖五百里，中有两洞庭。

洞庭八百里，中一君山青。尔我长对之，濙然双客星。

欲造即驭风，云车会青冥。安能傍尘世，蝇聚袭膻腥。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。